ROZHODNUTIE RADY
zo 7. decembra 2004
o podpise Dohody medzi Európskym spoločenstvom a Monackým kniežatstvom ustanovujúcej opatrenia rovnocenné tým, ktoré sú ustanovené v smernici Rady 2003/48/ES o zdaňovaní príjmu z úspor v podobe výplaty úrokov a o podpise sprievodného memoranda o porozumení
(2005/35/ES)
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, najmä na jej článok 94 v spojení s článkom 300 ods. 2 prvým pododsekom,
so zreteľom na návrh Komisie,
keďže:
(1)
Rada poverila 16. októbra 2001 Komisiu rokovať s Monackým kniežatstvom o dohode, ktorá zaistí, aby tento štát prijal opatrenia rovnocenné tým, ktoré sa musia uplatňovať v rámci Spoločenstva, a to na účely zabezpečenia efektívneho zdaňovania príjmov z úspor v podobe výplaty úrokov.
(2)
Text dohody, ktorý je výsledkom týchto rokovaní, je v súlade so smernicami pre rokovania prijatými Radou. Prílohou textu je memorandum o porozumení medzi Európskym spoločenstvom a Monackým kniežatstvom.
(3)
S výhradou prijatia rozhodnutia o uzavretí dohody k neskoršiemu dátumu je žiaduce podpísať dva dokumenty, ktoré boli iniciované 1. júla 2004, a mať potvrdené schválenie memoranda o porozumení Radou,
ROZHODLA TAKTO:
Článok 1
S výhradou prijatia rozhodnutia o uzavretí Dohody medzi Európskym spoločenstvom a Monackým kniežatstvom ustanovujúcej opatrenia rovnocenné tým, ktoré sú ustanovené v smernici Rady 2003/48/ES o zdaňovaní príjmu z úspor v podobe výplaty úrokov (1), k neskoršiemu dátumu sa týmto predseda Rady poveruje určiť osobu(-y) splnomocnenú(-é) na podpis uvedenej dohody a sprievodného memoranda o porozumení, ako aj listov, ktoré sa musia vymeniť v súlade s článkom 21 ods. 2 dohody a memoranda o porozumení, s cieľom zaviazať Spoločenstvo.
Memorandum o porozumení schváli Rada.
Texty dohody a memoranda o porozumení sú pripojené k tomuto rozhodnutiu.
Článok 2
Toto rozhodnutie sa uverejní v Úradnom vestníku Európskej únie.
V Bruseli 7. decembra 2004.